SK Úradný vestník Európskej únie C 29/6

Podnet Francúzskej republiky s cieľom prijať rozhodnutie Rady týkajúce sa dohovoru o využívaní informačných technológií na colné účely

(2009/C 29/05)

RADA EURÓPSKEJ ÚNIE,

so zreteľom na Zmluvu o Európskej únii, a najmä jej článok 30 ods. 1 písm. a) a článok 34 ods. 2 písm. c),

so zreteľom na podnet Francúzskej republiky,

so zreteľom na stanovisko Európskeho parlamentu (1),

keďže:

(1) Colné orgány sú spolu s ostatnými príslušnými orgánmi na vonkajších hraniciach Spoločenstva a v rámci územia Spoločenstva zodpovedné za prevenciu, vyšetrovanie a trestné stíhanie porušení nielen predpisov Spoločenstva, ale aj vnútroštátnych právnych predpisov.

(2) Nárast nedovoleného obchodovania akéhokoľvek druhu je vážnou hrozbou pre verejné zdravie, morálku a bezpečnosť.

(3) Je potrebné posilniť spoluprácu medzi colnými orgánmi stanovením postupov, podľa ktorých môžu colné orgány konať spoločne a vymieňať si osobné a iné údaje týkajúce sa aktivít nedovoleného obchodovania s použitím novej technológie na riadenie a prenos týchto informácií s výhradou ustanovení dohovoru Rady Európy o ochrane jednotlivcov pri automatizovanom spracovaní osobných údajov, podpísanom v Štrasburgu 28. januára 1981 a zásad uvedených v odporúčaní výboru ministrov Rady Európy R (87) 15 zo 17. septembra 1987 o používaní osobných údajov v oblasti polície.

(4) Je tiež potrebné zabezpečiť väčšiu komplementárnosť s činnosťami uskutočňovanými na úrovni spolupráce s Európskym policajným úradom (Europol) a Európskou justičnou sieťou (Eurojust) tým, že sa týmto agentúram umožní prístup k údajom colného informačného systému.

(5) Keďže colné orgány musia v rámci svojej každodennej práce uplatňovať tak ustanovenia Spoločenstva, ako aj ustanovenia, ktoré nie sú ustanoveniami Spoločenstva, je potrebné zabezpečiť, aby sa ustanovenia týkajúce sa vzájomnej pomoci a administratívnej spolupráce vypracúvali súbežne. Je preto potrebné zohľadniť ustanovenia týkajúce sa colného informačného systému a identifikačnej databázy colných spisov podľa nariadenia Európskeho parlamentu a Rady (ES) č. 766/2008 z 9. júla 2008, ktorým sa mení a dopĺňa nariadenie Rady (ES) č. 515/97 o vzájomnej pomoci medzi správnymi orgánmi členských štátov a o spolupráci medzi správnymi orgánmi členských štátov a Komisiou pri zabezpečovaní riadneho uplatňovania predpisov o colných a poľnohospodárskych záležitostiach (2).

(6) Skúsenosti získané od nadobudnutia platnosti dohovoru o využívaní informačných technológií na colné účely z 26. júla 1995 (ďalej len „dohovor SID“) (3) však poukazujú na to, že využívanie colného informačného systému len na účely pozorovania a podávania hlásení, diskrétneho dohľadu alebo osobitných kontrol neumožňuje úplne dosiahnuť cieľ systému, ktorým je napomáhať predchádzaniu, vyšetrovaniu a trestnému stíhaniu vážnych porušení vnútroštátnych právnych predpisov.

(7) Výsledky strategickej analýzy by mali pomôcť najvyšším predstaviteľom definovať projekty, ciele a politiky boja proti podvodom, plánovať činnosti a vynaložiť potrebné zdroje na dosiahnutie stanovených operačných cieľov.

(8) Operačná analýza činností, prostriedkov a zámerov niektorých osôb alebo podnikov, ktoré nedodržiavajú, alebo sa zdá, že nedodržiavajú vnútroštátne právne predpisy, by mala pomôcť colným orgánom prijať v konkrétnych prípadoch vhodné opatrenia na dosiahnutie cieľov stanovených v oblasti boja proti podvodom.

(9) Je preto vhodné, aby sa dohovor SID nahradil.

(10) Toto rozhodnutie rešpektuje základné práva a dodržiava zásady uznané najmä v Charte základných práv Európskej únie,

ROZHODLA TAKTO:

KAPITOLA I

ZAVEDENIE COLNÉHO INFORMAČNÉHO SYSTÉMU

Článok 1

1. Colné orgány členských štátov zavedú a prevádzkujú spoločný automatizovaný informačný systém na colné účely, ďalej len „colný informačný systém“.

2. Cieľom colného informačného systému je v súlade s týmto rozhodnutím pomáhať pri predchádzaní, vyšetrovaní a trestnom stíhaní závažných porušení vnútroštátnych právnych predpisov rýchlejším poskytovaním údajov, čím sa zvýši účinnosť postupov spolupráce a kontroly colných orgánov členských štátov.

KAPITOLA II

VYMEDZENIE POJMOV

Článok 2

Na účely tohto rozhodnutia sa uplatňuje toto vymedzenie pojmov:

1. „vnútroštátne právne predpisy“ sú ustanovenia zákonov alebo iných právnych predpisov členského štátu, ktorých uplatňovanie patrí do celej alebo čiastočnej právomoci colného orgánu tohto štátu, pokiaľ ide o: a) pohyb tovaru, na ktorý sa vzťahujú opatrenia zákazu, obmedzenia alebo kontroly, a najmä tým opatreniam, ktoré sú uvedené v článkoch 36 a 223 Zmluvy o založení Európskeho spoločenstva; b) presun, úpravu, utajenie alebo ukrytie tovaru alebo výrobkov, ktoré sa priamo alebo nepriamo nadobudli alebo získali z nedovoleného medzinárodného obchodovania s drogami alebo porušením: i) ustanovení zákonov, iných právnych predpisov alebo správnych opatrení členského štátu, ktorých uplatňovanie patrí do celej alebo čiastočnej právomoci colného orgánu daného členského štátu, pokiaľ ide o cezhraničný pohyb tovaru, na ktorý sa vzťahujú opatrenia zákazu, obmedzenia alebo kontroly, a najmä opatrenia uvedené v článkoch 36 a 223 Zmluvy o založení Európskeho spoločenstva, a ktorý podlieha neharmonizovaným spotrebným daniam; ii) súboru ustanovení Spoločenstva a ustanovení, ktoré boli prijaté v súvislosti s vykonávaním právnych predpisov Spoločenstva upravujúcich dovoz, vývoz, tranzit a prítomnosť tovaru, ktorý je predmetom obchodu medzi členskými štátmi a tretími krajinami, ako aj medzi členskými štátmi v prípade tovaru, ktorý nemá status Spoločenstva v zmysle článku 23 ods. 2 Zmluvy o založení Európskeho spoločenstva, alebo tovaru podrobenému dodatočnej kontrole či vyšetrovaniu s cieľom získania statusu Spoločenstva; iii) súboru ustanovení prijatých na úrovni Spoločenstva v rámci Spoločnej poľnohospodárskej politiky a súboru osobitných pravidiel prijatých vzhľadom na tovar, ktorý je výsledkom spracovania poľnohospodárskych výrobkov; alebo iv) súboru ustanovení prijatých na úrovni Spoločenstva, pokiaľ ide o harmonizované spotrebné dane a daň z pridanej hodnoty, ktoré sa týkajú dovozu, ako aj súboru vnútroštátnych ustanovení, ktorými sa vykonávajú, alebo ktoré sa použili v tomto rámci;

2. „osobné údaje“ sú všetky informácie týkajúce sa identifikovaného alebo identifikovateľného jednotlivca;

3. „členský štát poskytujúci údaje“ je štát, ktorý zaraďuje údaje do colného informačného systému;

4. „operačná analýza“ je analýza operácií, ktoré sú alebo sa zdajú byť porušením vnútroštátnych právnych predpisov, a ktorá pozostáva z vykonávania týchto krokov: a) získavanie informácií, vrátane osobných údajov; b) vyhodnotenie dôveryhodnosti zdroja informácií a samotných informácií; c) vyšetrovanie, metodické určovanie a výklad vzťahov medzi týmito informáciami alebo medzi týmito informáciami a inými významnými údajmi; d) formulácia záverov, hypotéz alebo odporúčaní, ktoré môžu byť priamo využité ako informácie o rizikách príslušnými orgánmi na predchádzanie a odhaľovanie iných operácií porušujúcich vnútroštátne právne predpisy a/alebo na presnú identifikáciu osôb alebo podnikov zapojených do týchto operácií;

5. „strategická analýza“ je vyhľadávanie a určenie všeobecných tendencií porušovania vnútroštátnych právnych predpisov prostredníctvom zhodnotenia hrozby, rozsahu a vplyvu niektorých foriem operácií, ktoré sú v rozpore s vnútroštátnymi právnymi predpismi s cieľom určenia priorít, lepšieho pochopenia skúmaného javu alebo hrozby, preorientovania činností na predchádzanie a odhaľovanie podvodov a opätovného posúdenia organizácie útvarov. Na strategickú analýzu je možné využiť len tie údaje, z ktorých boli odstránené osobné údaje.

KAPITOLA III

FUNGOVANIE A POUŽÍVANIE COLNÉHO INFORMAČNÉHO SYSTÉMU

Článok 3

1. Colný informačný systém sa skladá z ústrednej databázy, ktorá je prístupná prostredníctvom terminálov v každom členskom štáte. Obsahuje výlučne údaje vrátane osobných údajov potrebné na dosiahnutie svojho cieľa, ako je stanovený v článku 1 ods. 2, pričom tieto údaje sú zoskupené v nasledovných kategóriách:

a) tovar;

b) dopravné prostriedky;

c) podniky;

d) osoby;

e) tendencie v oblasti podvodov;

f) dostupné kvalifikácie;

g) zadržanie, zaistenie alebo zhabanie tovaru.

2. Komisia zabezpečuje technické riadenie infraštruktúry colného informačného systému v súlade s pravidlami ustanovenými vo vykonávacích opatreniach prijatých Radou.

Komisia podáva správy o riadení výboru uvedenému v článku 23.

3. Komisia oznamuje uvedenému výboru praktické opatrenia prijaté na účely technického riadenia.

Článok 4

1. Členské štáty určia prvky, ktoré sa zahrnú do colného informačného systému, a ktoré zodpovedajú každej z kategórií uvedených v článku 3 do takej miery, do akej je to potrebné na dosiahnutie cieľa systému. V kategórii uvedenej v článku 3 písm. e) sa nesmú v žiadnom prípade uvádzať osobné údaje.

2. Pokiaľ ide o kategórie uvedené v článku 3 písm. a) až d), do systému sa môžu vložiť len tieto informácie:

a) priezvisko, rodné priezvisko, mená, predchádzajúce priezviská a pseudonymy;

b) dátum a miesto narodenia;

c) štátna príslušnosť;

d) pohlavie;

e) číslo, miesto a deň vydania dokladov totožnosti (cestovné pasy, občianske preukazy, vodičské preukazy);

f) adresa;

g) akékoľvek zvláštne objektívne a trvalé telesné vlastnosti;

h) dôvod na vloženie údajov;

i) navrhované kroky;

j) varovný kód upozorňujúci na skutočnosť, že daná osoba bola ozbrojená, použila násilie alebo bola na úteku;

k) poznávaciu značku dopravného prostriedku.

3. Pokiaľ ide o kategóriu uvedenú v článku 3 písm. f), informácie vložené do systému sú obmedzené na priezviská a mená expertov.

4. Pokiaľ ide o kategóriu uvedenú v článku 3 písm. g), do systému sa môžu vložiť len tieto informácie:

a) priezvisko, rodné priezvisko, mená, predchádzajúce priezviská a pseudonymy;

b) dátum a miesto narodenia;

c) štátna príslušnosť;

d) pohlavie;

e) adresa.

5. V žiadnom prípade sa nezaraďujú osobné údaje uvedené v článku 6 prvej vete Dohovoru Rady Európy o ochrane jednotlivcov pri automatizovanom spracovaní osobných údajov, podpísanom v Štrasburgu 28. januára 1981, ďalej len „Štrasburský dohovor z roku 1981“.

Článok 5

1. Údaje uvedené v kategóriách článku 3 sa zaraďujú do colného informačného systému len na účely pozorovania a podávania správ, diskrétneho sledovania, osobitných kontrol a operačnej analýzy.

2. Na účely navrhnutých činností uvedených v odseku 1, teda pozorovania alebo podávania správ, diskrétneho sledovania alebo operačnej analýzy, možno osobné údaje v rámci ktorejkoľvek z kategórií článku 3 vložiť do colného informačného systému len vtedy, ak možno najmä na základe predchádzajúcich protiprávnych činností reálne predpokladať, že daná osoba vážne porušila, porušuje alebo poruší vnútroštátne právne predpisy.

Článok 6

1. Ak sa uskutočňujú navrhnuté činnosti uvedené v článku 5 ods. 1, možno zozbierať a zaslať členskému štátu poskytujúcemu údaje nasledujúce informácie v celku alebo v častiach:

i) skutočnosť, že hlásený tovar, dopravný prostriedok, podnik alebo osoba boli nájdené;

ii) miesto, čas a dôvod kontroly;

iii) trasa a cieľ cesty;

iv) osoby sprevádzajúce danú osobu alebo cestujúci použitého dopravného prostriedku;

v) použité dopravné prostriedky;

vi) prevážané predmety;

vii) okolnosti, za ktorých boli tovar, dopravné prostriedky, podnik alebo osoba nájdené.

Ak sa tieto informácie zbierajú v priebehu diskrétneho sledovania, je potrebné zabezpečiť, aby nebola ohrozená diskrétna povaha tohto sledovania.

2. Pokiaľ ide o osobitné kontroly uvedené v článku 5 ods. 1, osoby, dopravné prostriedky a predmety môžu byť prehľadané v rozsahu, ktorý je prípustný a v súlade so zákonmi, inými právnymi predpismi a správnymi opatreniami členského štátu, v ktorom sa toto prehľadanie uskutočňuje. Ak právo členského štátu nepripúšťa osobitnú kontrolu, tento členský štát ju automaticky upraví tak, aby umožňovala sledovanie a podávanie správ alebo diskrétne sledovanie.

Článok 7

1. Priamy prístup k údajom colného informačného systému je vyhradený vnútroštátnym orgánom, ktoré určí každý členský štát. Týmito vnútroštátnymi orgánmi sú colné orgány, ale môžu sem patriť aj iné orgány príslušné na základe zákonov, iných právnych predpisov a správnych opatrení príslušného členského štátu s cieľom dosiahnuť cieľ stanovený v článku 1 ods. 2.

2. Každý členský štát zasiela ostatným členským štátom a výboru uvedenému v článku 23 zoznam určených príslušných orgánov v súlade s odsekom 1 tohto článku, ktoré sú oprávnené mať priamy prístup k colnému informačnému systému, pričom pri každom orgáne sa uvedie, ku ktorým údajom môže mať prístup a na aké účely.

3. Odchylne od ustanovení odsekov 1 a 2 môžu členské štáty na základe jednomyseľnej dohody povoliť prístup k colnému informačnému systému medzinárodným alebo regionálnym organizáciám. Uvedená dohoda musí mať formu rozhodnutia Rady. Členské štáty pri prijímaní takéhoto rozhodnutia zohľadnia všetky existujúce dvojstranné dojednania, ako aj každé stanovisko spoločného dozorného orgánu uvedeného v článku 25, pokiaľ ide o primeranosť opatrení na ochranu údajov.

Článok 8

1. Členské štáty môžu použiť údaje získané z colného informačného systému iba na dosiahnutie cieľa stanoveného v článku 1 ods. 2. Môžu ich však použiť aj na administratívne alebo iné účely s predchádzajúcim súhlasom členského štátu, ktorý ich vložil do tohto systému, a pokiaľ dodržia podmienok uložené týmto členským štátom. Toto iné použitie musí byť v súlade so zákonmi, inými právnymi predpismi a správnymi opatreniami členského štátu, ktorý ich chce používať, a mal by prihliadať k zásade 5.5 odporúčania výboru ministrov Rady Európy R (87) 15 zo 17. septembra 1987 o používaní osobných údajov v oblasti polície, ďalej len „odporúčanie R (87) 15“.

2. Bez toho, aby boli dotknuté odseky 1 a 4 tohto článku, článok 7 ods. 3 a články 11 a 12, údaje získané z colného informačného systému budú v každom členskom štáte používať iba vnútroštátne orgány určené daným členským štátom, ktoré sú príslušné v súlade so zákonmi, inými právnymi predpismi a správnymi opatreniami tohto členského štátu konať tak, aby sa dosiahol cieľ stanovený v článku 1 ods. 2.

3. Každý členský zasiela ostatným členským štátom a výboru uvedenému v článku 23 zoznam príslušných orgánov, ktoré určil podľa odseku 2 tohto článku.

4. Údaje získané z colného informačného systému s predchádzajúcim súhlasom členského štátu, ktorý ich vložil do tohto systému a pokiaľ sú dodržané podmienky uložené týmto členským štátom, môžu byť odovzdané na použitie iným vnútroštátnym orgánom ako tým, ktoré sú určené v súlade s odsekom 2, ďalej tretím krajinám a medzinárodným a regionálnym organizáciám, ktoré ich chcú používať. Každý členský štát prijíma osobitné opatrenia na zaistenie bezpečnosti týchto údajov, keď sú prenášané alebo poskytované útvarom nachádzajúcim sa mimo jeho územia. Podrobnosti o týchto opatreniach musia byť oznámené spoločnému dozornému orgánu uvedenému v článku 25.

Článok 9

1. Vloženie údajov do colného informačného systému upravujú zákony, iné právne predpisy a správne opatrenia členského štátu poskytujúceho údaje, pokiaľ sa v tomto rozhodnutí neuvedú prísnejšie ustanovenia.

2. Na použitie údajov získaných z colného informačného systému vrátane vykonania akýchkoľvek činností podľa článku 5 ods. 1, ktoré navrhuje členský štát poskytujúci údaje, sa vzťahujú zákony, iné právne predpisy a správne opatrenia členského štátu používajúceho tieto údaje, pokiaľ sa v tomto rozhodnutí neuvedú prísnejšie ustanovenia.

Článok 10

1. Každý členský štát určí príslušný colný orgán, ktorý zodpovedá za colný informačný systém s celoštátnou pôsobnosťou.

2. Orgán uvedený v odseku 1 zodpovedá za riadne fungovanie colného informačného systému v členskom štáte a prijíma opatrenia nevyhnutné na zabezpečenie dodržiavania tohto rozhodnutia.

3. Členské štáty si oznamujú názov orgánu uvedeného v odseku 1.

Článok 11

1. Pokiaľ kapitola IX tohto rozhodnutia neustanovuje inak, má Európsky policajný úrad (Europol) v rámci svojho mandátu právo na prístup k údajom vloženým do colného informačného systému v súlade s článkami 2, 3, 4, 5 a 6, právo priamo ich konzultovať a vkladať údaje do tohto systému.

2. Ak Europol pri konzultácii systému zistí, že v colnom informačnom systéme existuje záznam, informuje členský štát, ktorý záznam vytvoril, prostredníctvom kanálov vymedzených v rozhodnutí Rady … o zriadení Európskeho policajného úradu, ďalej len „rozhodnutie o Europole“ (4).

3. Používanie informácií získaných pri konzultácii colného informačného systému podlieha súhlasu členského štátu, ktorý vložil údaje do systému. Ak tento členský štát súhlasí s použitím informácií, ich spracovanie sa riadi rozhodnutím o Europole. Europol môže oznamovať takéto informácie tretím štátom alebo tretím subjektom iba so súhlasom členského štátu, ktorý vložil údaje do systému.

4. Europol môže od dotknutých členských štátov požadovať ďalšie informácie v súlade s ustanoveniami rozhodnutie o Europole.

5. Bez toho, aby boli dotknuté odseky 3 a 4, Europol nesmie spájať časti colného informačného systému, ku ktorým má prístup, s počítačovým systémom na zber a spracúvania údajov, ktorý prevádzkuje Europol alebo ktorý existuje v rámci Europol-u, ani prenášať údaje v ňom obsiahnuté do takéhoto počítačového systému, ani sťahovať alebo inak kopírovať akékoľvek časti colného informačného systému.

Europol obmedzí prístup k údajom v colnom informačnom systéme na riadne oprávnených zamestnancov Europol-u.

Europol umožní spoločnému dozornému orgánu zriadenému podľa článku 34 rozhodnutie o Europole kontrolovať činnosti Europol-u pri výkone svojho práva na prístup k údajom vloženým do colného informačného systému a na ich konzultáciu.

Článok 12

1. Pokiaľ kapitola IX neustanovuje inak, majú národní členovia Európskej justičnej siete (Eurojust-u), ako aj ich asistenti v rámci svojho mandátu právo na prístup k údajom vloženým do colného informačného systému v súlade s článkami 2, 3, 4, 5 a 6, a právo ich konzultovať.

2. Ak národný člen Eurojust-u pri konzultácii zistí, že existuje záznam v colnom informačnom systéme, informuje o ňom členský štát, ktorý záznam vytvoril. Informácie získané pri takomto konzultovaní sa môžu oznámiť tretím krajinám alebo tretím subjektom iba so súhlasom členského štátu, ktorý vytvoril záznam.

3. Žiadne ustanovenie tohto článku sa nesmie vykladať tak, aby ním boli dotknuté ustanovenia rozhodnutia Rady 2002/187/SVV z 28. februára 2002, ktorým sa zriaďuje Eurojust, s cieľom posilniť boj proti závažným formám trestnej činnosti (5) týkajúcim sa ochrany údajov a zodpovednosti za neoprávnené alebo nesprávne spracúvanie týchto údajov národnými členmi Eurojust-u alebo ich asistentmi, alebo aby ním boli dotknuté právomoci spoločného dozorného orgánu zriadeného podľa uvedeného rozhodnutia.

4. Žiadne časti colného informačného systému, ku ktorým majú prístup národní členovia alebo ich asistenti, sa nemôžu spájať s počítačovým systémom na zber a spracovanie údajov, ktorý prevádzkuje Eurojust alebo ktorý existuje v rámci Eurojust-u, ani prenášať údaje obsiahnuté v uvedenom systéme do takýchto počítačových systémov, ani sa nesmú sťahovať žiadne časti colného informačného systému.

5. Prístup k údajom vloženým do colného informačného systému sa obmedzuje na národných členov a ich asistentov a nevzťahuje sa na zamestnancov Eurojust-u.

KAPITOLA IV

ZMENA ÚDAJOV

Článok 13

1. Iba členský štát poskytujúci údaje alebo Europol majú právo meniť, dopĺňať, opravovať alebo vymazávať údaje, ktoré vložili do colného informačného systému.

2. Ak členský štát poskytujúci údaje alebo Europol zistia alebo sú upozornení na to, že údaje, ktoré vložili, sú vecne nepresné, prípadne sa vložili alebo sú uchovávané v systéme v rozpore s týmto rozhodnutím, zmenia, doplnia, opravia alebo vymažú tieto údaje podľa potreby a následne to oznámia ostatným členským štátom a Europol-u.

3. Ak jeden z členských štátov alebo Europol majú dôkazy, že určitý prvok údaju je vecne nepresný, prípadne sa vložil do colného informačného systému alebo je v ňom uchovávaný v rozpore s týmto rozhodnutím, čo najskôr to oznámia členskému štátu poskytujúcemu údaje alebo Europol-u. Tento skontroluje príslušné údaje a v prípade potreby bezodkladne opraví alebo odstráni daný prvok. Členský štát poskytujúci údaje alebo Europol oznámia ostatným členským štátom a Europol-u každú uskutočnenú opravu alebo odstránenie.

4. Ak pri vkladaní údajov do colného informačného systému členský štát alebo Europol zistia, že ich správa je v rozpore s predchádzajúcou správou z hľadiska obsahu alebo navrhnutej činnosti, bezodkladne to oznámia členskému štátu alebo Europol-u, ktorý vypracoval túto predchádzajúcu správu. Tieto dva členské štáty alebo členský štát a Europol sa potom usilujú vyriešiť vzniknutú záležitosť. V prípade nezhody sa uchová prvá správa, no tie prvky novej správy, ktoré nie sú v rozpore s prvou správou, sa vložia do colného informačného systému.

5. Pokiaľ toto rozhodnutie neustanovuje inak, ak v ktoromkoľvek členskom štáte súd alebo iný príslušný orgán podliehajúci tomuto členskému štátu prijme konečné rozhodnutie ohľadne zmeny, doplnenia, opravenia alebo vymazania údajov v colnom informačnom systéme, členské štáty a Europol sa navzájom viazané toto rozhodnutie vykonať. V prípade rozporu medzi takýmito rozhodnutiami súdov alebo iných príslušných orgánov vrátane rozhodnutí uvedených v článku 22 ods. 4 týkajúceho sa opravy alebo vymazania údajov, členský štát alebo Europol, ktoré vložili predmetné údaje, ich zo systému vymažú.

KAPITOLA V

UCHOVÁVANIE ÚDAJOV

Článok 14

1. Údaje vložené do colného informačného systému sa uchovávajú iba na čas nevyhnutný na dosiahnutie účelu, na ktorý doň boli vložené. Potrebu ich uchovávania posudzuje najmenej raz ročne členský štát poskytujúci údaje alebo Europol, ak údaje vložil Europol.

2. Členský štát poskytujúci údaje alebo Europol, ak údaje vložil Europol, môžu počas tohto obdobia posudzovania rozhodnúť, že uchovajú údaje do nasledujúceho posúdenia, ak je ich uchovanie potrebné na účely, na ktoré boli do systému vložené. Bez toho, aby bol dotknutý článok 22, ak sa neprijme rozhodnutie o uchovaní údajov uchovať, údaje sa automaticky presunú do tej časti colného informačného systému, ku ktorej je prístup obmedzený v súlade s odsekom 4 tohto článku.

3. Colný informačný systém automaticky informuje členský štát poskytujúci údaje alebo Europol, ak údaje vložila táto agentúra, o plánovanom presune údajov uchovávaných v colnom informačnom systéme podľa odseku 2, pričom to oznámi mesiac vopred.

4. Údaje presunuté v súlade s odsekom 2 sa naďalej uchovávajú v colnom informačnom systéme počas jedného roka, ale bez toho, aby bol dotknutý článok 22, sú prístupné iba zástupcovi výboru uvedenému v článku 23 alebo dozorným orgánom uvedeným v článku 24 ods. 1 a článku 25 ods. 1. Počas tohto obdobia môžu nahliadnuť do údajov iba na účely kontroly ich presnosti a zákonnosti, a po jeho uplynutí sa musia vymazať.

KAPITOLA VI

VYTVORENIE IDENTIFIKAČNEJ DATABÁZY COLNÝCH SPISOV

Článok 15

1. Colný informačný systém zahŕňa okrem údajov uvedených v článku 3 aj údaje, na ktoré sa vzťahuje táto kapitola, nachádzajúce sa v osobitnej databáze, ďalej len „identifikačná databáza colných spisov“. Bez toho, aby boli dotknuté ustanovenia tejto kapitoly a kapitol VII a VIII, všetky ustanovenia tohto rozhodnutia sa vzťahujú aj na identifikačnú databázu colných spisov.

2. Cieľom identifikačnej databázy colných spisov je umožniť príslušným orgánom členských štátov zodpovedným za colné vyšetrovanie a určeným v súlade s článkom 7, ktoré začínajú alebo vedú vyšetrovanie v prípade jednej alebo viacerých osôb alebo podnikov, identifikovať príslušné orgány ostatných členských štátov, ktoré vo veci dotknutých osôb alebo podnikov vedú alebo viedli vyšetrovanie, aby prostredníctvom informácií o existencii vyšetrovacích spisov dosiahli ciele uvedené v článku 1 ods. 2.

3. Každý členský štát zasiela na účely identifikačnej databázy colných spisov ostatným členským štátom, ako aj výboru uvedenému v článku 23 zoznam závažných porušení jeho vnútroštátnych právnych predpisov.

Tento zoznam obsahuje len porušenia, za ktoré môže byť uložený:

a) trest odňatia slobody alebo ochranné opatrenie obmedzujúce slobodu s hornou hranicou trestnej sadzby najmenej 12 mesiacov; alebo

b) peňažný trest vo výške najmenej 15 000 EUR.

4. Ak členský štát, ktorý vyhľadáva údaje v identifikačnej databáze colných spisov, potrebuje rozsiahlejšie informácie o zaregistrovaných vyšetrovacích spisoch týkajúcich sa osôb alebo podnikov, obráti sa na základe platných nástrojov o vzájomnej pomoci so žiadosťou o pomoc na členský štát, ktorý poskytol informácie.

KAPITOLA VII

FUNGOVANIE A VYUŽÍVANIE IDENTIFIKAČNEJ DATABÁZY COLNÝCH SPISOV

Článok 16

1. Príslušné orgány vkladajú údaje z vyšetrovacích spisov do identifikačnej databázy colných spisov na účely uvedené v článku 15 ods. 2. Tieto údaje sa vzťahujú iba na tieto kategórie:

a) osoba alebo podnik, ktoré sú alebo boli predmetom vyšetrovania vedeného príslušným orgánom členského štátu; a: i) ktoré sú v súlade s vnútroštátnym právom príslušného členského štátu podozrivé z páchania, spáchania alebo z účasti na spáchaní činu, ktorý viedol alebo vedie k závažnému porušeniu vnútroštátnych právnych predpisov; alebo ii) v prípade ktorých bolo preukázané, že takéto porušenie spáchali; alebo iii) ktorým bola uložená správna alebo právna sankcia za takéto porušenie;

b) oblasť, ktorej sa týka vyšetrovací spis;

c) názov, štátna príslušnosť a kontaktné údaje orgánu členského štátu, ktorý sa zaoberá prípadom, spolu s číslom spisu.

Údaje uvedené pod písm. a), b) a c) sa vkladajú do záznamu údajov osobitne pre každú osobu alebo podnik. Vytváranie odkazov medzi týmito údajmi nie je povolené.

2. Osobné údaje uvedené v odseku 1 písm. a) pozostávajú iba z týchto údajov:

a) pre osoby: priezvisko, rodné priezvisko, mená, predchádzajúce priezviská a pseudonymy, dátum a miesto narodenia, štátna príslušnosť a pohlavie, adresa;

b) pre podniky: obchodné meno, názov používaný v obchodnom styku, sídlo podniku, identifikačné číslo pre DPH a identifikačné číslo na účely spotrebnej dane, adresa.

3. Údaje sa vkladajú na obmedzené obdobie v súlade s článkom 19.

Článok 17

Členský štát nie je povinný vkladať v konkrétnom prípade údaje uvedené v článku 16, ak by takýto záznam mohol narušiť verejný poriadok alebo iné základné záujmy dotknutého členského štátu, najmä pokiaľ ide o ochranu údajov.

Článok 18

1. Vkladanie údajov do identifikačnej databázy colných spisov a nahliadnutie do nich je vyhradené výlučne orgánom uvedeným v článku 15 ods. 2.

2. Každé nahliadnutie do identifikačnej databázy colných spisov sa vzťahuje na tieto osobné údaje:

a) pre osoby: meno a/alebo priezvisko a/alebo rodné priezvisko a/alebo predchádzajúce priezviská a/alebo pseudonymy a/alebo dátum narodenia a/alebo adresa;

b) pre podniky: obchodné meno a/alebo názov používaný v obchodnom styku a/alebo identifikačné číslo pre DPH a/alebo identifikačné číslo na účely spotrebnej dane a/alebo adresa.

KAPITOLA VIII

UCHOVÁVANIE ÚDAJOV V IDENTIFIKAČNEJ DATABÁZE COLNÝCH SPISOV

Článok 18

1. Lehoty uchovávania údajov sa stanovujú v súlade so zákonmi, inými právnymi predpismi a správnymi opatreniami členského štátu, ktorý ich vkladá. Lehoty uvedené nižšie, ktoré začínajú plynúť dňom vloženia údajov do vyšetrovacieho spisu, sa nesmú prekročiť:

a) údaje o spisoch týkajúcich sa prebiehajúceho vyšetrovania sa neuchovávajú dlhšie ako tri roky, pokiaľ sa nezistilo žiadne porušenie. Pred uplynutím tejto lehoty sa údaje musia vymazať, ak uplynul jeden rok od posledného vyšetrovania;

b) údaje o spisoch týkajúcich sa vyšetrovania, ktoré viedlo k zisteniu porušenia, ale doposiaľ neviedlo k rozsudku o uložení trestu alebo k uloženiu peňažnej sankcie, sa neuchovávajú dlhšie ako šesť rokov;

c) údaje o spisoch týkajúcich sa vyšetrovania, ktoré viedlo k rozsudku o uložení trestu alebo uloženiu peňažnej sankcie, sa neuchovávajú dlhšie ako desať rokov.

2. Ak sa v akomkoľvek štádiu vyšetrovania podľa odseku 1 písm. a), b) a c) vyvráti v zmysle zákonov a iných právnych predpisov členského štátu poskytujúceho údaje podozrenie osoby alebo podniku v zmysle článku 16, ihneď sa vymažú všetky údaje týkajúce sa tejto osoby alebo tohto podniku.

3. Z identifikačnej databázy colných spisov sa automaticky vymažú údaje, akonáhle sa prekročia maximálne lehoty uchovávania uvedené v odseku 1.

KAPITOLA IX

OCHRANA OSOBNÝCH ÚDAJOV

Článok 20

1. Každý členský štát, ktorý chce získať osobné údaje z colného informačného systému alebo ich do neho vložiť, prijme najneskôr do … (6) ustanovenia postačujúce na dosiahnutie aspoň takej úrovne ochrany osobných údajov, ktorá vyplýva zo zásad Štrasburského dohovoru z roku 1981.

2. Členský štát môže získavať údaje z colného informačného systému alebo ich do neho vkladať iba vtedy, ak opatrenia na ochranu týchto údajov uvedené v odseku 1 nadobudli účinnosť na území tohto členského štátu. Členský štát najprv určí jeden alebo viaceré vnútroštátne dozorné orgány v súlade s článkom 24.

3. S cieľom zaistiť riadne uplatňovanie ustanovení tohto rozhodnutia týkajúcich sa ochrany údajov sa colný informačný systém považuje v každom členskom štáte za celoštátny súbor údajov podliehajúci vnútroštátnym ustanoveniam podľa odseku 1 a akýmkoľvek ďalším prísnejším ustanoveniam nachádzajúcim sa v tomto rozhodnutí.

Článok 21

1. Pokiaľ článok 8 ods. 1 neustanovuje inak, každý členský štát zabezpečuje, aby podľa jeho zákonov, iných právnych predpisov a správnych opatrení bolo protiprávne používať osobné údaje z colného informačného systému na iné účely, než je cieľ stanovený v článku 1 ods. 2.

2. Údaje možno kopírovať iba na technické účely za predpokladu, že toto kopírovanie je nevyhnutné na priame vyhľadávanie informácií orgánmi uvedenými v článku 7.

3. Pokiaľ článok 8 ods. 1 neustanovuje inak, osobné údaje vložené inými členskými štátmi nie je možné z colného informačného systému kopírovať do iných vnútroštátnych databáz, s výnimkou prípadov kopírovania do systémov riadenia rizika, ktoré slúžia na usmernenie colných kontrol na vnútroštátnej úrovni, alebo kopírovania do systému operačnej analýzy, ktorý umožňuje koordináciu činností.

4. V dvoch prípadoch výnimiek uvedených v odseku 3 len analytici poverení vnútroštátnymi orgánmi každého členského štátu sú splnomocnení spracúvať osobné údaje z colného informačného systému, a to v rámci systému riadenia rizika, ktorý slúži na usmerňovanie colných kontrol vnútroštátnymi orgánmi alebo v rámci systému operačnej analýzy, ktorý umožňuje koordináciu činností.

5. Každý členský štát zasiela všetkým ostatným členským štátom a výboru uvedenému v článku 23 zoznam útvarov riadenia rizika, do ktorých patria analytici oprávnení podľa odseku 3 tohto článku kopírovať a spracúvať osobné údaje vložené do colného informačného systému.

6. Zoznam vnútroštátnych orgánov uvedených v odseku 4 sa uverejní pre informáciu v Úradnom vestníku Európskej únie.

7. Osobné údaje, ktoré sú skopírované z colného informačného systému, sa uchovávajú len dovtedy, kým je to nevyhnutné na dosiahnutie cieľa, v súvislosti s ktorým boli skopírované. Partner colného informačného systému, ktorý údaje skopíroval, najmenej raz za rok preskúma potrebu ich uchovávania. Údaje sa nesmú uchovávať dlhšie ako desať rokov. Osobné údaje, ktoré nie sú potrebné na uskutočnenie analýzy sú bezodkladne zmazané alebo anonymizované.

Článok 22

1. Pokiaľ ide o osobné údaje v colnom informačnom systéme, práva osôb, a najmä ich práva na prístup k údajom, sa vykonávajú v súlade so zákonmi, inými právnymi predpismi a správnymi opatreniami členského štátu, v ktorom tieto práva uplatňujú.

Ak je tak stanovené v zákonoch, iných právnych predpisoch a správnych opatreniach daného členského štátu, vnútroštátny dozorný orgán uvedený v článku 23 rozhoduje o tom, či sa informácie majú prenášať, ako aj o postupe ich prenosu.

Členský štát, ktorý neposkytol príslušné údaje, môže tieto údaje prenášať iba vtedy, ak dal najprv členskému štátu poskytujúcemu údaje možnosť vyjadriť jeho stanovisko.

2. Členský štát, ktorému bola podaná žiadosť o prístup k osobným údajom, prístup zamietne, ak by prístup mohol vážne narušiť vykonávanie činnosti upresnenej v správe podľa článku 5 ods. 1 alebo s cieľom ochrániť práva a slobody iných. Prístup sa zamietne v každom prípade počas obdobia diskrétneho sledovania alebo pozorovania a podávania správ, ako aj počas obdobia, v ktorom prebieha operačná analýza údajov alebo administratívne alebo trestné vyšetrovanie.

3. V každom členskom štáte si môže osoba podľa zákonov, iných právnych predpisov a správnych opatrení príslušného členského štátu dať osobné údaje, ktoré sa jej týkajú, opraviť alebo vymazať, ak sú tieto údaje vecne nepresné, prípadne ak sa vložili do colného informačného systému alebo sú v ňom uchovávané v rozpore s cieľom stanoveným v článku 1 ods. 2 tohto rozhodnutia alebo s ustanoveniami článku 5 Štrasburského dohovoru z roku 1981.

4. Na území každého členského štátu môže akákoľvek osoba v súlade so zákonmi, inými právnymi predpismi alebo správnymi opatreniami daného členského štátu predložiť žalobu, prípadne sťažnosť súdom alebo iným orgánom príslušným podľa zákonov, iných právnych predpisov a správnych opatrení tohto členského štátu, pokiaľ ide o osobné údaje nachádzajúce sa v colnom informačnom systéme, aby:

a) sa opravili alebo vymazali nepresné osobné údaje;

b) sa opravili alebo odstránili osobné údaje vložené do colného informačného systému alebo v ňom uchovávané v rozpore s týmto rozhodnutím;

c) získala prístup k osobným údajom;

d) získala náhradu škody a úroky v súlade s článkom 28 ods. 2.

Príslušné členské štáty sa zaväzujú navzájom vykonávať konečné rozhodnutia súdov alebo iných príslušných orgánov v súlade s písmenami a), b) a c).

5. Odkaz v tomto článku a v článku 13 ods. 5 na „konečné rozhodnutie“ neznamená v žiadnom prípade, že členský štát je povinný odvolať sa proti rozhodnutiu prijatému súdom alebo iným príslušným orgánom.

KAPITOLA X

INŠTITUCIONÁLNY RÁMEC

Článok 23

1. Zriaďuje sa výbor skladajúci sa z predstaviteľov colných orgánov členských štátov. Tento výbor rozhoduje jednomyseľne, pokiaľ ide o ustanovenia odseku 2 písm. a), a dvojtretinovou väčšinou, pokiaľ ide o ustanovenia odseku 2 písm. b). Svoj rokovací poriadok prijme jednomyseľne.

2. Výbor zodpovedá za:

a) vykonávanie a riadne uplatňovanie tohto rozhodnutia bez toho, aby boli dotknuté právomoci orgánov uvedených v článku 24 ods. 1 a článku 25 ods. 1;

b) riadne fungovanie colného informačného systému z hľadiska technického a prevádzkového. Výbor prijíma všetky potrebné opatrenia na zabezpečenie toho, aby sa opatrenia ustanovené v článkoch 14 a 26 vzhľadom na colný informačný systém náležite uplatňovali. Na účely uplatňovania tohto odseku môže mať výbor priamy prístup k údajom z colného informačného systému a môže ich priamo používať.

3. Výbor v súlade s hlavou VI Zmluvy o Európskej únii každoročne predkladá Rade správu o účinnosti a dobrom fungovaní colného informačného systému, pričom v prípade potreby navrhne odporúčania.

4. Komisia sa zúčastňuje na rokovaniach výboru.

KAPITOLA XI

DOZOR NAD OCHRANOU OSOBNÝCH ÚDAJOV

Článok 24

1. Každý členský štát určuje jeden alebo viacero vnútroštátnych dozorných orgánov zodpovedných za ochranu osobných údajov s cieľom vykonávať nezávislý dozor nad údajmi vloženými do colného informačného systému.

Tieto dozorné orgány musia v súlade so svojimi príslušnými vnútroštátnymi právnymi predpismi vykonávať nezávislý dozor a kontrolu s cieľom zabezpečiť, aby spracovaním a používaním údajov uchovávaných v colnom informačnom systéme neboli porušené práva dotknutých osôb. Na tento účel majú dozorné orgány prístup k colnému informačnému systému.

2. Každá osoba môže ktorýkoľvek vnútroštátny dozorný orgán požiadať, aby skontroloval údaje v colnom informačnom systéme, ktoré sa jej týkajú, a ako boli alebo sú tieto údaje použité. Toto právo je upravené zákonmi, inými právnymi predpismi a správnymi opatreniami členského štátu, v ktorom je takáto žiadosť podaná. Ak tieto údaje vložil iný členský štát, kontrola sa uskutoční v úzkej súčinnosti s vnútroštátnym dozorným orgánom tohto členského štátu.

Článok 25

1. Zriaďuje sa spoločný dozorný orgán. Skladá sa z dvoch zástupcov z každého členského štátu pochádzajúcich z nezávislých vnútroštátnych dozorných orgánov každého z týchto štátov.

2. Spoločný dozorný orgán plní svoje úlohy v súlade s ustanoveniami tohto rozhodnutia a Štrasburského dohovoru z roku 1981, s prihliadnutím na odporúčanie R (87) 15.

3. Spoločný dozorný orgán je príslušný dohliadať na činnosť colného informačného systému, skúmať všetky ťažkosti pri uplatňovaní alebo výklade, ktoré môžu vzniknúť počas jeho činnosti, skúmať problémy, ktoré môžu vzniknúť v súvislosti s výkonom nezávislého dozoru vnútroštátnymi dozornými orgánmi členských štátov, alebo pri uplatňovaní práv jednotlivcov na prístup do tohto systému, a podávať návrhy s cieľom nachádzať spoločné riešenia týchto problémov.

4. Na účely plnenia svojich úloh má spoločný dozorný orgán prístup k colnému informačnému systému.

5. Správy, ktoré vypracuje spoločný dozorný orgán, sa posielajú orgánom, ktorým vnútroštátne dozorné orgány predkladajú svoje správy.

KAPITOLA XII

BEZPEČNOSŤ COLNÉHO INFORMAČNÉHO SYSTÉMU

Článok 26

1. Všetky nevyhnutné správne opatrenia na zachovanie bezpečnosti prijímajú:

a) príslušné orgány členských štátov, pokiaľ ide o terminály colného informačného systému v príslušných štátoch;

b) výbor uvedený v článku 23, pokiaľ ide o colný informačný systém a terminály umiestnené v tom istom objekte ako samotný systém a používané na technické účely a kontroly vyžadované podľa odseku 3 tohto článku.

2. Príslušné orgány a výbor uvedený v článku 23 príjmu opatrenia predovšetkým s cieľom:

a) zabrániť prístupu akejkoľvek neoprávnenej osoby k zariadeniam používaným na spracovanie údajov;

b) zabrániť tomu, aby údaje a nosiče údajov boli čítané, kopírované, menené alebo odstránené neoprávnenou osobou;

c) zabrániť nepovolenému zápisu údajov a každému nepovolenému prezeraniu, zmene alebo odstráneniu údajov;

d) zabrániť tomu, aby k údajom v colnom informačnom systéme dostali prístup neoprávnené osoby prostredníctvom zariadenia na prenos údajov;

e) v súvislosti s používaním colného informačného systému zaručiť, aby oprávnené osoby mali právo na prístup iba k tým údajom, na ktoré majú oprávnenie;

f) zaručiť, aby bolo možné kontrolovať a stanoviť, ktorým orgánom možno zaslať údaje prostredníctvom zariadenia na prenos údajov;

g) zaručiť možnú kontrolu a ustanoviť možnosť neskoršej kontroly o tom, ktoré údaje, kedy a kým boli vložené do colného informačného systému a zaručiť monitorovanie vyhľadávania;

h) zabrániť neoprávnenému čítaniu, kopírovaniu, zmene alebo odstráneniu údajov počas prenosu údajov a prepravy nosičov údajov.

3. Výbor uvedený v článku 23 monitoruje vyhľadávania v colnom informačnom systéme s cieľom kontrolovať, či uskutočnené vyhľadávanie bolo povolené a či ho vykonali oprávnení užívatelia. Kontrola sa vykoná najmenej u 1 % všetkých uskutočnených vyhľadávaní. Do systému sa vložia záznamy týchto vyhľadávaní a kontrol, pričom môžu byť použité výborom uvedeným v článku 23 a dozornými orgánmi uvedenými v článkoch 24 a 25 iba na uvedený účel. Záznamy sa po šiestich mesiacoch vymažú.

Článok 27

Príslušný colný orgán uvedený v článku 10 ods. 1 nesie zodpovednosť za bezpečnostné opatrenia ustanovené v článku 26 v súvislosti s terminálmi nachádzajúcimi sa na území dotknutého členského štátu, za posudzovanie uvedené v článku 14 ods. 1 a 2 a v článku 18, ako aj za riadne uplatňovanie tohto rozhodnutia do tej miery, ako je to nevyhnutné na základe zákonov, iných právnych predpisov a správnych opatrení tohto členského štátu.

KAPITOLA XIII

ZODPOVEDNOSŤ A ZÁVÄZKY

Článok 28

1. Každý členský štát je zodpovedný za správnosť, platnosť a zákonnosť údajov, ktoré vložil do colného informačného systému. Každý členský štát nesie zodpovednosť aj za dodržiavanie ustanovení článku 5 Štrasburskej dohody z roku 1981.

2. Každý členský štát je v súlade so svojimi vlastnými zákonmi, inými právnymi predpismi a správnymi opatreniami zodpovedný za ujmu spôsobenú osobe použitím colného informačného systému v danom členskom štáte. Uvedené sa vzťahuje aj na taký prípad, keď ujmu zapríčinil členský štát poskytujúci údaje, ktorý vložil nepresné údaje alebo ktorý vložil údaje v rozpore s týmto rozhodnutím.

3. Ak členský štát, na ktorý je podaná žaloba ohľadne nepresných údajov, nie je členským štátom, ktorý údaje poskytol, členské štáty usilujú o dohodu ohľadne toho, aký podiel, ak vôbec nejaký je, sumy vyplatenej ako náhrada škody má byť uhradený členským štátom poskytujúcim údaje druhému členskému štátu. Akékoľvek takto schválené sumy sa uhradia na požiadanie.

Článok 29

1. Náklady súvisiace s nadobudnutím, výskumom, vývojom a prevádzkou hlavnej informačnej technológie (hardvéru), softvéru a pripojení na špecializované siete, ako aj s príslušnými službami v oblasti výroby, podpory a odbornej prípravy, ktoré nemožno viesť oddelene od činnosti colného informačného systému na účely uplatňovania colných a poľnohospodárskych predpisov Spoločenstva, ako aj na účely využívania colného informačného systému členskými štátmi na ich území, sa hradia zo všeobecného rozpočtu Európskych spoločenstiev.

2. Ďalšie výdavky, ktoré vzniknú pri vykonávaní tohto rozhodnutia, uhrádzajú členské štáty. Podiel každého členského štátu je určený na základe pomeru jeho hrubého národného produktu k celkovej sume hrubých národných produktov členských štátov za rok predchádzajúci roku, v ktorom tieto náklady vznikli.

Na účely uplatňovania tohto odseku pojem „hrubý národný produkt“ znamená hrubý národný produkt určený v súlade so smernicou Rady 89/130/EHS, Euratom z 13. februára 1989 o zosúladení zostavovania hrubého národného produktu v trhových cenách (7) alebo akéhokoľvek právneho predpisu Spoločenstva, ktorý ju mení a dopĺňa alebo nahrádza.

KAPITOLA XIV

UPLATŇOVANIE A ZÁVEREČNÉ USTANOVENIA

Článok 30

Informácie poskytované na základe tohto rozhodnutia sa vymieňajú priamo medzi orgánmi členských štátov.

Článok 31

Členské štáty prijmú všetky nevyhnutné ustanovenia vnútroštátnych právnych predpisov potrebné na dosiahnutie súladu s týmto rozhodnutím najneskôr do … (6).

Článok 32

Týmto rozhodnutím sa nahrádza dohovor o využívaní informačných technológií na colné účely, ako aj Protokol z 12. marca 1999 o rozsahu prania výnosov v Dohovore o využívaní informačných technológii na colné účely a o zahrnutí evidenčných čísel dopravných prostriedkov do dohovoru (8) (ďalej len „protokol o rozsahu prania výnosov“) a Protokol z 8. mája 2003 prijatý v súlade s článkom 34 Zmluvy o Európskej únii, ktorým sa mení a dopĺňa Dohovor o používaní informačných technológií na colné účely, so zreteľom na vytvorenie identifikačnej databázy colných spisov (9) (ďalej len „protokol o vytvorení identifikačnej databázy colných spisov“) od … (6).

Článok 33

S účinnosťou … (6) sa zrušujú všetky opatrenia, ktorými sa vykonáva dohovor o využívaní informačných technológií na colné účely a protokol o rozsahu prania výnosov a protokol o vytvorení identifikačnej databázy colných spisov, pokiaľ sa v tomto rozhodnutí neustanovuje inak.

Článok 34

Akýkoľvek spor medzi členskými štátmi o výklade alebo uplatňovaní tohto rozhodnutia v začiatočnom štádiu preskúma Rada v súlade s postupom stanoveným v hlave VI Zmluvy s cieľom dospieť k riešeniu.

Ak sa v priebehu šiestich mesiacov nenájde riešenie, účastník sporu môže záležitosť predložiť Súdnemu dvoru Európskych spoločenstiev.

Článok 35

1. Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

2. Uplatňuje sa od …

V … Za Radu predseda

(1) Stanovisko z … (zatiaľ neuverejnené v úradnom vestníku).

(2) Ú. v. EÚ L 218, 13.8.2008, s. 48.

(3) Ú. v. ES C 316, 27.11.1995, s. 33.

(4) Ú. v. EÚ …

(5) Ú. v. ES L 63, 6.3.2002, s. 1.

(6) Dátum uplatňovania tohto rozhodnutia.

(7) Ú. v. ES L 49, 21.2.1989, s. 26.

(8) Ú. v. ES C 91, 31.3.1999, s. 2.

(9) Ú. v. EÚ C 139, 13.6.2003, s. 2.